
अर्पण पत्रिका... 


गं.भा. शांताबाई बिसेन स्व. पुनाजी बिसेन 


मोरो “कर बुलंद खुदला' येव दुसरो पोवारी काव्यसंग्रह, 
माय गं.भा. शांताबाई बिसेन अना अजी स्व. पुनाजी बिसेन इनको 
श्री चरण मा सादर अर्पण कर रही सेव. 

कवि चिरंजीव बिसेन अना उनको परिवार 

येको पयले मोरा सन २०२१ मध्ये “काव्यसुमन' (मराठी), “ख्वाब सुहाने' 
(हिंदी), “काव्यधारा' (पोवारी) अना अक्टूबर २०२२ मा “असंच काहीतरी' (मराठी) 
काव्यसंग्रह प्रकाशित भया होता. प्रस्तृत काव्यसंग्रह "कर बुलंद खुदला' येव मोरो 
पाचवो अना पोवारी को दुसरो काव्यसंग्रह आय. येनं काव्यसंग्रह मा ८४ कविता 
समाविष्ट करनोमा आयी सेती. हर विषयलं संबंधित कविता येकोमा मिल जायेत. 
बदलतो परिदृश्य, खेती बाडी, बाल कविता, पुरानी याद असा अनेक विषयला 
धरस्यार संबंधित कविता येन संग्रह मा सेती. पवारी साहित्य मंडल अना पोवारी 
इतिहास, साहित्य अना उत्कर्ष समूह मा लिखी गयी कविता इनकोबी यहां समावेश 
करनोमा आयी से. आशा से कवितासंग्रह सबला पसंद आहे. 
कवितासंग्रह साती [1530 नं. मिलावनो पासून छपाई अना प्रकाशन 
को पुरी जवाबदारी आमरो भाई कवी गोवर्धन बिसेन 'गोकुल इनन लेईन. येको 
साती मी उनको बहुत बहुत आभारी सेव. तसोच समयपर किताब छापकर देनसाती 
श्री हरीश जोगळेकर वेदिका ग्राफिक्स, गणेशपेठ, नागपूर इनको बी आभारी सेव. 
तसोच पवारी/पोवारी साहित्य मंडल, भारत नं आपलो वार्षिक साहित्य सम्मेलन मा 
“कर बुलंद खुदला' येनं मोरो पोवारी काव्यसंग्रह को प्रकाशनला मंजूरी देईस मुहून 
मंडल को सपाई पदाधिकारी इनको बी आभारी सेव. तसोच मोरो कविताला 
प्रतिक्रिया रूपी प्रोत्साहन देनेबाला सपाई प्रशंसक लोक इनको आभार मानकर मी 
आपले मनोगत समाप्त करूसु. धन्यवाद. 


- चिरंजीव पुनाजी बिसेन सीपी” 
परमात्मा एक भवन जवळ; 
परमात्मा एक नगर, युर्याटोला वार्ड 
गोंदिया (महाराष्ट्र)- ४४१६१४ 
सेवानिवृत्त केंद्रप्रमुख, 

जिल्हा परिषद, गोंदिया 

प्रकाशक का दुय शब्द... 


- इंजी गोवर्धन बिसेन 'गोकुल' 
प्रकाशक 


कवि चिरंजीव बिसेन सर इनको “कर बुलंद खुदला' येव पोवारी 
काव्यसंग्रह मोरो माध्यमलका प्रकाशित होय रयी से येको मोला खूब आनंद होय 
होय रयी से. कवि नं काही पोवारी समूह को माध्यमलका आया विषयपर मनमा 
आया भाव स्वानुभव अना कल्पना को आधारपर शब्दरूपी फूललका गुफस्यान 
कवितारूपी ८४ हार को समावेश प्रस्तुत काव्यसंग्रह मा करी सेन. कवि नं प्रस्तुत 
काव्यसंग्रह आपलो माय अना स्व. अजी को श्रीचरण मा अर्पण करस्यान काव्य 
रसिकसाती उपलब्ध कर देयी सेस. रसिक पाठकगण "कर बुलंद खुदला' येनं 
काव्यसंग्रह को रसपान करस्यान आनंद लंयेत अशी मी आशा बाळगूसु. 


“कर बुलंद खुदला' येनं काव्यसंग्रह को आय. एस बी. एन पासून पुस्तक 
को प्रकाशन वरी को जवाबदारी कवि चिरंजीव बिसेन सर नं मोरोपर सोपीतीन. 
मायबोली पोवारी को संवर्धनासाती मोरोकनलका खारूताई को हिस्सा येनं पुस्तक 
प्रकाशन को माध्यमलका उचलनसाती मौका देईन मुहून मी कवि चिरंजीव बिसेन 
सर इनको सदैव आभारी रहून. 


“कर बुलंद खुदला' येनं काव्यसंग्रहासाती कवि चिरंजीव बिसेन सर को मी 
खूब खूब हार्दिक अभिनंदन करूसु अना भविष्य मा पोवारी साहित्य को उत्थान 
अना समृद्धीसाती असाच साहित्य लिखत रयेत येकोसाती इनला मोरोकनलका 
अग्रीम शुभेच्छा देसु. 

- इंजी गोवर्धन बिसेन "गोकुळ 
गायत्रीकुंज गजानन कॉलोनी, कुडवा, 
गोदिया - ४४१६१४ 

मो. नं. ९४२२८२२९४१ 

पान १० 


१. गणपती 


शंकर पार्वती क्‌ घर उपजेव 
विघ्नविनाशक पुत्र गणपती, 

हर्ष भयेव अति माता पिताला 
गुणी चौसठ विद्याको अधिपती ॥१॥ 


भाद्रपद शुक्ल चतुर्थी ला भयेव 
कैलाशपर विघ्नहर्ता को जन्म, 

मुषक वाहन होतो गणपतीको 

माता पिताको आज्ञाकारी आजन्म ॥२॥ 


गजमुखधारी, बल, बुद्धि को दाता 
गजानन, विनायक, लंबोदर नाव, 
कार्तिकको लहान भाई नटखट 
रिद्धी सिद्धी को आय प्राणनाथ ॥३॥ 


देखकर रूप टिंगल उडाइस चंद्रन्‌ 
बोला देईस अद्भूत असो श्राप, 
गणेश चतुर्थी क्‌ चंद्रला देखेवल्‌ 
देखनेवालोला लगे कलंक पाप ॥४॥ 


गणपती को उत्सव मनायेव जासे 
शुक्ल चतुर्थी पासून चतुर्दशी बोरी, 
गणपती पूजा करेवलका होसेत 
मन की सब मनोकामना पूरी ॥५॥ 


कर बुलंद खुदला - चिरंजीव बिसेन पान ११ 


२. मडई मेला 


दिवारी क्‌ बादमा होसे 
मंडई - मेला को सुरवात | 
धान को फसल आवसे 
घरमा नवतरी को घात ॥१॥ 


मंडई मेला मा आवसेत 

बहुत प्रकारका दुकान | 
सिंगाडा, लाडू, चनापासून 
मिठाई अना अन्य सामान ॥२॥ 


खिलोना, अगास पारना संग 
जादू को खेल अना मनोरंजन | 
नाच, गाना, दंढार, तमाशा 
संग कई प्रकार का साधन ॥३॥ 


गाव अना परगावका बी लोग 
आवसेत मंडई मा फिरनला | 

आपल्‌ पसंद की चीज लेसेत 

दोस्त भाई संग भेटसे मिलनला ॥४॥ 


लहान टुरू पोटू इनला रव्हसे 
मंडई मेला मा जानकी हऊस | 
दुसर्‌ सामानक्‌ सरीखो मेलामा 
बिकनसाती आनसेती ऊस ॥५॥ 

पान १२ 


३. गाव को हाल 


गावका लिख्या पढ्या टुरू सब शहरमा चली गया | 
मोठा मोठा वाडा बुगी सब खस खुस गया ॥धृ॥ 


घरमा जवान कोनी नही बुजरूक इनको से राज। 
नौकर चाकर मिळत नही करतो पड़से घरको काज। 
कोठा बी नाहात साबूत सब पड़ पुड गया। 

मोठा मोठा वाडा बुगी सब खस खुस गया ॥१॥ 


जनावर बी भया खतम आयेव मशनरी को जमानो । 
पैसा लकाच ठहरायेब जासे आता मोठो लहानो । 
आपस को प्रेम मा बी आता झगडा वगडा भया। 
मोठा मोठा वाडा बुगी सब खस खुस गया ॥२॥ 


आवनेवाला भया कम नाहाय कोणीला फुरसत। 
आया बी त्‌ घडी भरमा होय जासेत रूखसत | 
छाटी, रेहका गया, सब बाईक कारवाला भया। 
मोठा मोठा वाडा बुगी सब खस खुश गया ॥३॥ 

४. किताब बोलंसे 


दुनिया की सबसे बेहतरीन 
उपयोगी वस्तू से किताब, 
किताब को अभ्यास करके 
आदमी बन सिकसे साहाब ॥१॥ 


हर किताब मा समायो से 
ज्ञान को अपरिमित भंडार, 
रामायण, महाभारतक्‌ ज्ञानल्‌ 
गावमा होसे ड्रामा दंढार ॥२॥ 


दुनियामा जेतरो ज्ञानसे वहाँको 
अधिकतम ज्ञान मिलसे किताबमा, 
किताबक्‌ ज्ञानको उपयोग करके 
वैज्ञानिक खोज करसेत संसारमा ॥३॥ 


दुनिया का सब विषय समाया 
सेत अलग अलग किताबमा, 
इतिहास, भुगोल, राजनिती 

सब मिलसेत ज्ञान भंडारमा ॥४॥ 


सही किताब को अभ्यास करके 
आदमी बढ सिकसे प्रगती पथपर, 
किताब सही मायनोमा आदमीला 
प्रगती पथपर करसे सदा अग्रेसर ॥४॥ 

५. अंतर्मन - बहिर्मन 


दुय भाग मा से बटेब आदमी को मन, 
नाव उनका सेत अंतर्मन तथा बहिर्मन ॥१॥ 


उनला सुषुप्त अना जागृत बी कहेव जासे, 
रोजक्‌ क्रियाकलापमा जागृत मन भाग लेसे ॥२॥ 


सुषुप्त मन जीवन को घटना इनला सम्हालकर ठेवसे, 
प्रसंग आवनोपर उनला जागृत मन द्वारा बाहेर आणसे ॥३॥ 


अंतर्मनमा चितन मनन लका स्वभाव बनसे, 
स्वभावक्‌ आधारपर बहिर्मन आपलो कार्य करसे ॥४॥ 


तात्कालिक कार्यसाती बहिर्मन जिम्मेदार रव्हसे, 
दीर्घकालीन नियोजनसाती अंतर्मन कार्य करसे ॥५॥ 


जीवनमा सफल होनसाती आवश्यक दुही मन, 
नियोजनसाती अंतर्मन, क्रियान्वयनसाती बहिर्मन ॥६॥ 

६. पितर पक्ष 


आश्विन कृष्ण प्रतिपदापासून 

श्राद्ध पक्ष मनायेव जासे देशमा, 

पितर देखसेत बाट निवज को 

चवरी क्‌ अलावा कावराक्‌ भेषमा ॥१॥ 


जेन तिथीला होसे मृत्यु वाच तिथी 
आश्विन कृष्णपक्षमा आवसे श्राद्ध को, 
सडा सारवन करके घर करसेत स्वच्छ 
मग चवरीपर आहुती देसेत निवज की ॥२॥ 


गाय, कावरा अना कुसारला पहले 
चवरीपर निवज देयेवक्‌ बाद खवायेव जासे 
वोक्‌ बाद पाहुणा पयी संग सब लोक 
इनला पंगत बसायकर जेवायेव जासे ॥३॥ 


बड़ा, सुवारी, कढी को पाहुणचार 

बनायेव जासे आपल्‌ पूर्वज इन साती, 
सालमा एक बार याद करेव जासे 

आपलु पूर्वज इनला श्राद्ध करन्‌ साती ॥४॥ 

७. मिशन चंद्रयान - ३ 


चांदापर पठाईस भारतन्‌ 

विक्रम लेंडरसंग चंद्रयान-३ 
सफल भयेव अभियान असा 
देश सेत संसारमा सिर्फ तीन ॥१॥ 


शास्त्रज्ञ लोक ईनक्‌ अथक 
प्रयासलका सफल अभियान, 
पुर्‌ जगमा डंका बजेव आता 
भारत देश से बहुत महान ॥२॥ 


चांदाक्‌ दक्षिण ध्रुवपर उतरेव 
भारत को चंद्रयान-३ उपग्रह, 
खोजबीन करके काहाळे निष्कर्ष 
चांदापर काजकसे येकी टोह ॥३॥ 


चांदाला मानेव जासे सुंदरता 
क्‌ प्रतिकको बेजोड निशानी, 
चांदापर बनी सेत बहुत सारी 
बाल गोपाल साती कहानी ॥४॥ 


महिला बी पूजत सेती वोला 
ठेयकर करवा चौथक्‌ दिन व्रत, 
सच्चाई पता चलनोपर बी रहे 

पुजा पाठ अना नवग्रह को ब्रत ॥५॥ 

८. अधिक मास 


हिंदु पंचागमा तीन सालमा 
एकबार आवसे अधिक मास, 
वोन्‌ कारणल्‌ हर तीन सालमा 
हिंदु वर्षमा आवसेत तेरा मास ॥१॥ 


वर्षका सौरवर्ष व चांद्रवर्ष 

असा सेती दुय प्रकार, 

सौरवर्ष सूर्यक्‌ गतिपर आधारित 
त्‌ चांद्रवर्षला चंद्रको आधार ॥२॥ 


सौरवर्ष रव्हसे ३६५ दिनको 

त्‌ चांद्रवर्ष का ३५४ दिवस, 
दुहीमा फरक ११ दिवसको 

तीन सालको फरक ३३ दिवस ॥३॥ 


येव फरक दूर करनसाती हर 
तीन सालमा एक महिना जास्त, 
तसो येला लीप महिना कव्हनो 
सबदून जास्त होये रास्त ॥४॥ 


अधिक मासला पुरूषोत्तम 
मास भी कहेव जासे, 

सण, त्योहार, व्रत, उपवास 
की येकोमा मनाई रव्हसे ॥५॥ 

९. चातुर्मास 


हिंदु धर्ममा अनेक व्रत 
त्योहार मनाया जासेती, 
हर महिनामा काहीतबी 
व्रत या त्योहार रव्हसेती ॥१॥ 


देवशयनी एकादशीला सुरू 
देवउठनी एकादशीला खतम, 

ये चातुर्मासका चार महिनामा 
पूजापाठ व्रतका होसेती करम ॥२॥ 


सावन भादो बरसातका महिना 
रव्हसेती चातुर्मासकी पहचान, 
कृष्ण जन्माष्टमी, गणेश उत्सव 
दुर्गा माता को होसे गुणगान ॥३॥ 


चातुर्मासमा गुरू, साधु संत 
आवसेती गृहस्थ इनक्‌ घर, 

चार महिना गृहस्थको आतिथ्य 
स्विकार कर सेती सब गुरूवर ॥४॥ 


चातुर्मासमा होसेती सन 

त्योहार का अनेक प्रकार, 
गुरूपुणिमा,रक्षाबंधन,जीवती 
पोला, दसरा, दिवारी त्योहार ॥४॥ 

१०. पंढरी की वारी 


पंढरपूर को विठोबा 
महाराष्ट्र को दैवत, 
पावसे सबला झटपट 
रूखमाई को संगत ॥१॥ 


आषाढी एकादशी ला 
करनला विठू दर्शन, 
निकलसेती मोठी वारी 

मन रव्हसे अति प्रसन्न ॥२॥ 


देहू, आळंदी लका वारी 
निकलसे पंढरपूर साती, 
पैदलच सैकडो लोक 
नाचत गावत जासेती ॥३॥ 


मजल दर मजल करत 

करत रस्तामा मुक्काम, 
भजन, कोर्तन करत जपत 
विठोबा रूखमाईको नाम ॥४॥ 


एकादशीला भरसे यात्रा 
चंद्रभागाक्‌ किनारोपर, 
जनसमुदाय जमसे मोठो 
पंढरपूरक्‌ विठोबा जवर. ॥५॥ 

११. मिरूग नक्षत्र 


नक्षत्र सेती गिनतीमा 

एक दुय नही सत्तावीस, 
आठ दस सेती पानीका 
बोन पानीका दस बीस ॥१॥ 


अश्विनी, भरणी, कृतिका 
रोहिणी अना मंग मिरूग, 
खेतीक्‌ कामला लगावनको 
पहिलो नक्षत्र आय मिरूग ॥२॥ 


पहलेक्‌ समयमा खात कचरा 
टाककर भरत होता खारी, 
मिरूग को खार नही बहक 
असी कहावत होती जारी ॥३॥ 


बैल - नांगरक्‌ जमानोमा 
नक्षत्राला होता बहुत महत्व, 
हर काम नक्षत्रक्‌ अनुसार 
करनको मानत होता तत्व ॥४॥ 


पर आता मशनरीको आयेव 
आधुनिक नवो जमानो, 
साधनवालो लगावसे प-हात्‌ 
वरथमीवालो खारको दिवानो ॥५॥ 

१२. घिवारी 


उन्होरो क्‌ दिवसमा 
आंबाकी रव्हसे घात, 
आंबाक्‌ रस संग घिवारी 
को रव्हसे अलग बात ॥१॥ 


मावसीबाई अना फूपाबाई 
आवसेत पाहुणी छुट्टीमा, 

उनको पाहुणचारसाती बनसे 
घिवारी, आंबाको रस संगमा ॥२॥ 


कणीक अना पीठ मिलायकर 
फिजायेव जासे अकस्यावानी, 
पहले लगावत होता घीव मून 
घिवारी नाव पड गयी से जानी ॥३॥ 


आता घर घीव बन नही 
तेललकाच घिवारी बनाई जासे, 
पर जूनो नाव आब बी बोला 
पहले पासून चिपकेव से ॥४॥ 


गरम गरम घिवारी को मजा 

संग मिलसे गोड आंबाक्‌ रस, 
सब्जी, दाल, चावल को छुट्टी 
रस संग घिवारी पोटभर बस ॥५॥ 

१३. बिन मौसम बारीश 


निसर्गमा होसेत कभी कभी 
चित्र विचित्र घटना खास, 
गर्मीमा बारीश, बारीश तपन 
थंडीमा गर्मीको अहसास ॥१॥ 


कभी कभी बिन मौसम 
होसे बारीश मुसलाधार, 
सुरू होसे नदी नालाकी 
बंद होनेवाली पानीको धार ॥२॥ 


गर्मीमा बारीश होयेल्‌ काही 
दिवस थंडो रव्हसे मौसम, 

पारा घसरसे खाल्या अना 
सुहानो होसे गर्मीको मौसम ॥३॥ 


रबीक्‌ हिवर्‌ धानला होसे फायदा 

पर काटनला आयेव धान बरबाद, 
बिद्या बरात वालोकी होसे आफत 
अना बिद्या रव्हसे हमेशा याद ॥४॥ 


बीन मौसम बारीशल्‌ होसे 

दिनमा तीन ऋतुको आभास, 

तपन तपीत्‌ गर्मी, पानी आयेवत्‌ बरसात 
अना पानी आयेवपर थंडीको अहसास ॥५॥ 

१४. बिद्या की बरात 


बिह्या आदमीक्‌ जीवन को 

एक महत्वपूर्ण घटना, प्रसंग, 
बिह्या साती नवरदेव की बरात 
जासे नवरी घर बरातीक्‌ संग ॥१॥ 


मंडप पूजन पासून होसे 

बिह्याक्‌ कार्यको सुरवात, 

हल्दी ना बिजोरोको बरातक्‌ 

बाद निकलसे बिह्याकी बरात ॥२॥ 


पहले छकडा की बरात रव्ह 
आता मोटर गाडी को से जमानो, 
बरातमा डीजे पर नाच गाना 

को से येव जमानो दिवानो ॥३॥ 


आज कल बिह्यामा मुहूर्त को 
महत्व भय गयी से बिल्कुल कम, 
बरातमा रिश्तेदारना दोस्त भाई 
नाच गाना माच देखावसेत दम ॥४॥ 


सात बजे को विवाहला बजसेत 
नाच गानाक्‌ कारण दस ग्यारा, 
अर्धाल्‌ जादा पाहुणा जेयकर 
होय जासेत विवाहल्‌ पोबारा ॥५॥ 

१५. विदेश वारी 


मनमा मोर उमंगसे भारी, 
करनको इच्छासे विदेश वारी ॥धृ॥ 


रूस, चीन, कोरिया, जपान, 
मलेशिया, सिंगापूर, भूतान, 
कही जायकर हौस होये पुरी 
करनकी इच्छासे विदेश वारी ॥१॥ 


इंग्लैंड, आस्ट्रेलिया, अमेरीका, 
ब्राजील, इंडोनेशिया, आफ्रिका, 
या होत मध्यपूर्व को अरब कंटरी, 
करनको इच्छासे विदेश वारी ॥२॥ 


कोणतो बी देशमा जानकी इच्छा, 
करसे कभी कभी मोरो पिच्छा, 

कशी होये समझ नही हऊस पूरी, 
करनको इच्छासे विदेश वारी ॥३॥ 

१६. जादुई जूता (बालकविता) 


मोरो जूता से जादूई, 
टाककर नाचू थुई थुई, 
पहुंच जासू हर जागापर, 
आकाश रव्ह या भुई ॥१॥ 


जूता टाककर फिता बांधकर 
होय जासू मी रफू चक्कर, 
भलो भलो पहलवान इनला 
देसू मी एकटो टक्कर ॥२॥ 


जूता टाककर मी उडाय 

जासू पलभरमा आकाशमा, 
बादरपर बसकर सैर करूसु 

कही बी अंधारो या प्रकाशमा ॥३॥ 


जूता टाककर कभी कभी 

होय जासू मी पूरो गायब, 

धूंड नही सकत मोला तब 
पुलीसवाला ना मोठा साह्यब ॥४॥ 


जूता मोरा सेती जादू का 
सबदून मस्त,चांगला,सुंदर, 
कमाल अशी देखाऊसु मी 
हार जाहे मोरल्‌ जादूगर ॥५॥ 


कर बुलंद खुदला -- चिरंजीव बिसेन पान २६ 


१७. छडी लगे छम छम 


आमी स्कूल जात होता तब 
गुरूजी जवर रव्ह एक छडी, 
बदमास या गलती करनेवालो 

को बोकल्‌ करत खटीया खडी ॥१॥ 


पाढा या गणित को गलती 

या गलत अंग्रेजी को स्पेलिंग, 
दुही हातपर सुरू होय छडील्‌ 
हात लाल होत बोरी केनिंग ॥२॥ 


घरका लोक बी गुरूजीक्‌ पक्षमा 
खूब पिटन को देत होता सल्ला, 
हुशार टुरू पोटू करत होता पढाई 
गबद्‌ वाला स्कूलल्‌ होत ढिल्ला ॥३॥ 


कई टुरू पहली दुसरीलच्‌ गायब 
आवतच नोहोता कभी स्कूलमा, 
उनको जरूरत पड गुरूजीला 

खेलनसाती टुर्नामेटक्‌ समयमा ॥४॥ 


छम छम लगनेवाली छडीक्‌ भेवल्‌ 
कई लोक पढाई करके सुधर गया, 
काही लोक इनन्‌ स्कूलच्‌ सोड देईन 
बोय जिंदगीक्‌ सफरमा पिछड गया ॥५॥ 

१८. मतलब 


मतलब का सेती लोक यहाँ 
मतलबी भय गयीसे दुनिया, 

भाई बी भाई को होसे बैरी 

असी बिगड गयीसे या दुनिया ॥१॥ 


मतलब साती लोक करसेती 

दुश्मन संग बी समयपर दोस्ती, 

दोस्त बी कभी बन जासे दुश्मन 

असी जबरदस्त से मतलब को हस्ती ॥२॥ 


राजकारण मात्‌ सब करसेती 
आपलो मतलब साधन को काम, 
कोन कोन ला कब्‌ धोको देहे 
फेल होसेत सब अंदाज तमाम ॥३॥ 


येन मतलबी दुनियामा सीधो 

सच्चो आदमी को होसे मरनो, 

धुर्त कपटी लोक होसेत सफल 

येबच कलयुगको नियम से कव्हनो ॥४॥ 


पर अंतमा सच्चा आदमीच आपलो 
उद्देश्य जीवनमा करसेती पूरो, 

"साँच को आँच नही” येवच संसारक्‌ 
सुरवात पासून नियम से खरो ॥५॥ 

१९. उन्हारो का दिवस 


उन्हारो क्‌ दिवसमा 
पडसे बहुत तपन, 

दस बजे पासूनच गर्मी 
लगसे सबला सेकन ॥१॥ 


गर्मीक्‌ कारण लका 
लगसे बहुत तहान, 

थंडो पानी को मांग 
करसेती मोठा लहान ॥२॥ 


आंबा को पन्हो, शरबत 
लस्सी को मांग बढसे, 

पंखा, कुलर, एसी की 

हवा सबला अच्छी लगसे ॥३॥ 


उन्हारो क्‌ दिवसमा 

आंबा को रव्हसे सीजन, 
पाहुणचार मा बनावसेत 
रस रोटी को जेवन ॥४॥ 


विवाह का मुहूर्त भी 
रव्हसेत बहुत उन्हारोमा, 
रंगन्‌ रंग को खानला 
भेटसे बफे क्‌ जेवनमा ।५। 

२०. निर्मल मन 


आदमी को जीवन से बहुत विचित्र, 
बार बार आपल्‌ मनमा बदलसे चित्र. ॥१॥ 


मनको स्वभाव से पानीवानी बव्हनको, 
हमेशा खाल्याक्‌ बाजूला जात रव्हनको ॥२॥ 


कोशिशल्‌ बोला चांगलो मार्गला लगावनो पडसे, 
तब मन निर्मल मार्गल्‌ जानो सुरू करसे ॥३॥ 


निर्मल मन अच्छो विचार करत्‌ रव्हसे, 
हमेशा लोक इनकी भलाई सोचत्‌ रव्हसे ॥४॥ 


गंगा स्नानल्‌ मन निर्मल होसेच असो नाहाय, 
भजन, मनन, चिंतन मन निर्मल करनको उपाय ॥५॥ 


रामजी कसेत- 
निर्मल मन जन सो मोही पावा | 
मोही कपट छल छिद्र न भावा ॥ 


पृथ्वीलोकमा भलेही तुमला छलकपट काम देहे, 
पर परलोक सुधारन निर्मल मनच काम आहे ॥६॥ 


मुहून आपल्‌ मनला ठेवो हमेशा निर्मल, 
जेकोल्‌ बढत रहे हमेशा तुमरो आत्मिक बल ॥७॥ 

२१. पेसा बोलसे 


पैसा कलयुग को भगवान आय, 
वोक शिवाय जिदगीमा मजा नाहाय. 


पैसा रहेवत्‌ कमअकल को होसे इज्जत, 
पैसा नाहाय त्‌ जिंदगी मा होसे फजिहत. 


पैसाल्‌ दुनिया मा सब काही मिलसे, 
पैसासाठी आदमी दिनरात मेहनत करसे. 


गरीब आदमी लहानशो गुन्हामा सजा भोगसे, 
पैसावालो मोठ्‌ गुन्हामा बी सजाल्‌ बच जासे. 


पैसा सेत दुनिया की सब चीज आपली सेती, 
मोठा मोठा अधिकारी बी नमस्कार करसेती. 


पैसालक्‌ जिंदगी होय जासे आसान, 
पैसालकाच आदमी बन जासे महान. 


पैसावालो को गधा बी ज्यादा भावमा बिक जासे, 
गरीब को घोडो बी बिकलनला दिक्कत होसे. 


संसार मा पैसाकीच होय रहीसे पूजा, 
वोकवानी संसार मा नाहाय कोनी दूजा. 


मुहून पैसा कमावनसाती करो खूब मेहनत, 
तबच तुमला संसारमा मिले चांगली इज्जत. 

२२. खेती बाडी 


भसी बसीसेत डोबरामा, 
भेबा बोंबलेव खोदरामा. 
चिकनी माती तरा को, 
कानुबाला बसावन की. 
बांधीमा को चिखल, 
टोंघरा टोंगरा खपन. 
प-हा लगावनको खार, 
भुडकाक्‌ पानीकी धार. 
पेंडी फेको झोट झोट, 
खाली होसे भरेब पोट. 
नांगर चलसे आरी आरी, 
काम करसेत आरी पारी. 
बाई लोकको प-हाकी पाथ, 
प-हा लगावसेत गात गात. 
बैलला लगावसेत मुस्का, 
आमरो नांग-या होतो ठुस्का. 
पानमा टाकसेत सुपारी, 
नांगर हकालनको तुतारी. 
नांगर जुपनको जोता 
धानल्‌ भरसेत पोता. 
बैल ईनको लंबो कासरा, 
नांगर हकालनको आसरा. 
नांगर जुपनको बारती, 
दिवस बुळता होसे आरती. 

२३. पूस को महिना 


पूस को महिनामा थंडी करसे परेशान, 
रजई ओढकर चुपचाप सोवसे इन्सान. 


दिवस रव्हसेती लहान रात रव्हसे मोठी, 
थंडी भगावन गावमा पेटावसेत सेकोटी. 


सकारी बिस्तरल्‌ उठन की नही होय इच्छा, 
दस बजेबोरी थंडी करसे सब को पिच्छा. 


सुटर, कोट, गरम कपडा की पडसे जरूरत, 
थंडीक्‌ कारण बाहेर जानकी नही होय हिम्मत. 


आंग धोबनला लगसे जास्त गरम पानी, 
आंग धोवनला टुरू पोटू करसेत आनाकानी. 


पांड अना संक्रांत आवसेत पूस महिनामा, 
गुंजा ना तीर का लाडू बनसेत हर घरमा. 


कब बितसे येव महिना असो लगसे सबला, 
थंडील परेशान होसेती बच्चा, बुढ़ा, अबला. 


अंग्रेजी नवो साल बी आवसे पूस महिनामा, 
वातावरण लपटेव रव्हसे धुंधक्‌ कोहरामा. 

२४. असी कसी गत भई 


सब मिलजुलकर रव्हत होता 

माय बाप, भाई भाई मा प्यार होतो, 

पैसा अडका कमी बेसी होतो 

पर जिंदगी को अलग मजा होतो. 
रव्हनला कवेलू को मोठो घर 
सुख सुविधा की कमी होती, 
रहेव वोतरोमाच समाधान की 
तब की रितच न्यारी होती. 

कुलर पंखा नोहोता कई घर 

लाईट को बी उजाडो नोहोतो, 

बिजनाको हवा, कंदील को उजूडमा 

घरमाच संसार सुहानो होतो. 
आता सब सुविधा आय गई 
टुरू पोटू पढ लिखकर भया मोठा, 
कामधंदा क्‌ चक्करमा सब बाहेर 
घरमा आदमी इन को से तोटा. 

घरमा दुयच जन बोलन चालन साती 

घरकी रौनक गायब भय गई, 

सपना देख्या मोठा मुहून भाङ 

बुढापामा असी आमरी गत भई. 
शहरमा त्‌ अखिनच बेकार होसे 
पडोसी बी पडोसीला नही पहिचान्‌ , 
टी. व्ही., मोबाईल मा करो टाईमपास 
नवो जमानोमा येच आफला मित्रगण. 

२५. समता मा एकता 


जहा सम रव्हसे वहाँच 
एकता को रव्हसे वास, 
भाई भाई, गाव या देश 
सबला लागूसे बात खास. 


भाई भाई मा समता नही 
रहीत्‌ घरको होसे नाश, 
सच्ची बात से या समझो 
नोको येला कोरी बकवास. 


मतभेद होय सिकसेती उनला 
आपसमा मिलकर मिटाये पाहिजे, 
थोडी थोडी बातपरा आपसमा 
कलहला जनम नही देहे पाहिजे. 


घर, समाज, देशक्‌ हितसाठी 
भुलाय देहे पाहिजे सब कलह, 
आपसक्‌ फूट को फायदा 
लेनसाती रव्हसे सबको निगाह. 


ज्या बात घरसाती से लागू 
वाच बात समाजला बी लागूसे, 
आपसक्‌ फूट लका समाजको 
बी बहुत जादा नुकसान होसे. 

२६. नवधानी/ नवतरी 


ऑक्टोंबर, नोव्हेंबर, डिसेंबर 
ये आती नवधानी का महिना, 
किसान क्‌ घर आवसे फसल 
अना मनमा बोक्‌ खुशी मावना. 


फसल बिककर आयेव पैसाल्‌ 
करसे सालभरक्‌ सामानसाती खर्चा, 
नवधानी जानोक्‌ बाद हात खाली 
पैसा पैसा क्‌ हिशाब को चर्चा, 


नवधानी मा पोहा, मुर्रा, चिवडा 
सब दनादन लेन को ना खानको, 
नवधानी क्‌ बादमा झुरमुरायके 
दुसर्‌ नवधानी की बाट देखनको. 


कभी ओलो अकाल, कभी सुका 
किसान को या हमेशा की कहानी, 
सुका पड गयेव त्‌ तुट्या सपना 
कहॉ का कपडा, काय को नवधानी. 


अच्छी भयी फसल त्‌ मनमा खुशी 
हसीन सपना इनकी रव्हसे भरमार, 
पर दुय महिना क्‌ बाद मा खतम 
होय्‌ जासे नवधानी की रंगीन बहार. 

२७. भाऊ बीज 


दिवारी सण को पाचवो दिन 

भाई बहीणक्‌ रक्षाको देसे वचन, 
बहीण भाईकी ओवाळणी करसे 
भाङ बीज से नाव वोको सजन. 


यमराज को बहीण यमी न्‌ 

यमकी करी होती ओवाळणी, 
यमराजन्‌ रक्षाको देईस वचन 
तब पासून सुरू से या कहानी. 


संसारमा सब दून निस्वार्थ से 
भाई बहीण को निर्मल प्यार, 
सब रिश्तो इनका स्वार्थ भरीसे 
बहीण को प्यार निश्छल अपार. 


भाई भाई मा संपत्ती का झगडा 

माय बापला बुढापाक्‌ लाठी की आस, 
पर बहीण खुशी खुशी सोडसे हक 
केवल दुय मीठ़ बोल को प्यास. 


भाई बी बहीणक्‌ सुखसाती झुरसे 
साडी पोलका ना पाहुणचार को मान, 
अमर से भाई बहीण को प्रेम सदा 
एक दुसरो क्‌ सुखमा उनको सन्मान. 

२८. मुलाकात 


वोक्‌ संग भयी रस्तामा 
अशीच एक दिन मुलाकात, 
नजरल्‌ नजर मिली होती 
पर नही भयी काही बात. 


बात सामने बढावनोपर 
मीन्‌ देयेब आपलो ध्यान, 
पर मी होतो खाली पीली 
बोका ऊचा होता अरमान. 


भाऊ वा हवामाच उडाय 
आमी होता धरतीका बासी, 
बात सामने नही बढेवल्‌ 
मनमा मोर्‌ आयी उदासी. 


मंग मीन्‌ बी सोड देयेव 
करनको वोको पिछा, 

का करतो एकटो मीच्‌ 
वोकी नोहोती काही इच्छा. 


तब पासून वोक्‌ संग 
मुलाकात काही नही भयी, 
मी आपलो रस्ता धरेव 
वा आपल्‌ रस्ताल्‌ गयी. 

२९. दिवारी 


दिवारी भारतको सबदून 
मोठो महत्वपूर्ण त्योहार, 
घरकी साफसफाई करके 
दिवोक्‌ रोशनाईकी भरमार. 


दिवारी मा रोशनाई क्‌ संग 
फटाकाको होसे आतिषबाजी, 
हर घर मा ढेर सारा पक्वान 
पाहुणाईनकी मेहमाननवाजी. 


पहलो दिवस धनत्रयोदशी 

पहाटला उठके आंग धोवो, 
दुसरो दिवस नरकचतुर्दशी 
घरमा गंदगीला नोको ठेवो. 


तिसरो दिन आय लक्ष्मीपूजन 
हर घरमा सडा सारवन रांगोळी, 
रातमा क-यो जासे लक्ष्मीपूजन 
हर घरमा पक्वानको चारोळी. 


चवथो दिवस बलिप्रतिपदा 
गोवर्धन की करसेत पूजा, 
पाचव्‌ दिन आवसे भाईदूज 
इनक वानी प्रेम नही दूजा. 

३०. देखासिखी 


दुसरो को देख देखकर 
मनमा आवसे स्फुरण, 
मानुस करसे बोकी नकल 
बोको नाव से अनुकरण. 


सिखनसाती देखासिखी 
पडसे बहुतच उपयोगी, 
देखासिखी लच टुरूपोटू 
सिखसेत काही बात्‌ उपयोगी. 


बोली, भाषा सिखनसाती 
काम आवसे अनुकरण, 
बच्चा लवकर शिक जासेती 
आयकी बोली लहानपण. 


पर हर बात मा देखासिखीला 
कहेव जासे अंधानुकरण, 
जकोल्‌ आदमी क्‌ प्रतिभा को 
नही होय सिक पुरो जतन. 


बालपण देखासिकी होसे 
व्यक्तित्व विकासला पुरक, 
पर हर बात मा देखासिकी 
होसे आपलु प्रगतीला मारक. 

३१. ठाट - बाट 


पहले पोवार घर होतो, बहुत थाट-बाट, 
मोठांग क्‌ सपरीपर रव्ह शहानो की खाट. 


मोठांग सहसा आवत नोहोती बहू बयदी, 
आयी बी त्‌ डोईपर सेव रव्हत होतो जरूरी. 


आदमी लोक इनको पंगत बस संगच जेवनला, 
बाई लोक एक एक चीज वाढत होती सातरोमा. 


आदमी लोक बाहेर गया त्‌ देखनो पड बाट, 
उनक जेये बिगुर बाई लोक कभी नोहोती खात. 


पाहुणा इनकी होत होती बहुत खातिरदारी, 
पाय धोवनको, चुरूको पानी होतो जरूरी. 


पर आता विभक्त कुटूंब पद्धतीमा वा बात नही रहीसे, 
धीरू - धीरू पुरानो नियम मा कमी आय रहीसे. 

३२. पतराली 


समाजमा पंगतमा जेवनसाती 
पहले बनायी जात होती पतराली, 
पूर्वज इनला कागुर देनसाती बी 
काममा आनी जासे पतराली. 


गावमा तीज,जीवती,कानुबा,पोराला 
गाव को भाली आन देत होतो पतराली, 
मय्यत, तेरवी, सगाई, बिद्यामा पहले 
पंगत जेवावन लगत होती पतराली. 


परसा, मोहू अना चारक्‌ पानमा 
शिल्लक टोचकर बनसे पतराली, 
पतराली बनावनो बी एक कला से 
गोलकार बने पाहिजे पतराली. 


श्राद्ध पक्षमा गाय ना कावराला 
जेबावनसाती जरूरी से पतराली, 
श्राद्धमा कुसार इनला जेवन साती 
जरूरी रव्हसे आबबी पतराली. 


पर आता पानक्‌ पतराली क्‌ जागा 
आय गयी सेत प्लास्टिकको पतराली, 
बफे क्‌ जेवनमा आता आय गई थाली 
काल बाह्य होय रही से आता पतराली. 

३३. पोरा 


हिन्दु संस्कृती को पोरा त्योहार 
बच्चा कंपनीला खुशी अपार, 
खेती मा सहाय्यक बैलसाती 
मनायेव जासे पोरा को त्योहार. 


पोराक्‌ दिवस बैल इनला सकाळीच 
धोयकर उन को करेव जासे श्रृंगार, 
सिंगला बेगळ, चौरंग, रंगका थापा 
गरो मा घोलर, झील ना सुंदर हार. 


दिवस बुडता बैल जासेती तोरणमा 
गाव भरका बैल लाईनल्‌ तोरणमा, 
दिंडीलका बैलइनको करसेत सम्मान 
झडती कहकर लुटसेत सब तोरणला. 


दुसर दिन मारबत म्हणजे तान्हापोरा 
मारबत भगायके मागसेत बोझारा, 
लकडी का बैल धरकर सब बच्चा 
मोहल्ला मा घर घर मागसेत बोझारा. 


पोराला बनाया जासेती गोड पक्वान 
हर घर करंजो,पापडी, बडा, सुवारी, 
घर घर पक्वान मांगनला फिरसेती 

गांवमा सब खाती, भाली आयकरी. 

३४. नागपंचमी 


नागपंचमी नाग सरप की नोहोय 

या आय नाग जातक्‌ लोक इनकी, 
वाय पाच नाग जातीका राजा आत 
अनंत, तक्षक, कर्कोटक, शेष, वासुकी. 


नाग लोक यहाँ का मूलनिवासी आत 
भगवान शंकर संग होती उनको दोस्ती, 
म्हणून बोय शंकरजी क्‌ गरोमा ताईत 
बनकर करता दिससेती मोज मस्ती. 


लढाईमा आर्य लोक इनल्‌ हार गया 
तब छुपकर जाय बस्या घन जंगलमा, 
बादमा उनला नाग सरप कह्यकर 
देखायेव गयेव भगवान शिवक्‌ गरोमा. 


नाग लोक इनपर विजय को दिवस 
आर्य इनन नागपंचमी मून मनाईन, 
नाग राजा पाच होता मून पंचमी को 
दिवस वोक्‌ साती मुक्करर करीन. 


पर आता नाग राजा इनला भूलकर 
नाग सरपसाती मनावसेत नागपंचमी, 
नागक्‌ डुंभर ना मुर्तीकी पुजा करके 
देशमा धूमधामल मनावसेत नागपंचमी. 

३५. सावन को महिना 
सावन को महिना म्हणजे बरसात का दिन, 
बारीश को लगसे झड चोव्‌ नही दिवसभर दिन. 


सावन क्‌ महिनामा पानी पडसे बदर बदर, 
खेतमा चलसे चिखल बनावनसाती नांगर. 


सावन क्‌ महिनामा पानी पडसे झिमुर झिमुर, 
अंधारोमा रस्तापर आवसेती साप किटुर. 


सावन क्‌ महिनामा जहाँ वहाँ दिससे हिवरो, 
प-हा लगायोपर खेत शिवार दिससे पिवरो. 


प-हा लगावन बाई लोक धरसेती मोठी पाथ, 
मिल जुलकर काम करसेती खुशील्‌ एकसाथ. 


प-हामा गाना गावसेती सब मिलकर बाई लोग, 
दुपारी धुरोपर बसकर शिदोरी खासेत सब लोग. 


सावन महिनामा आवसेती कई सण त्योहार, 
जीवती, नागपंचमी, नवमी, राखी को प्यार. 


सावन को महिना प्यार को महिना मानेव जासे, 
जेको पति बाहेर रव्हसे वा हिरमुसाय जासे. 


सावन महिना देशक्‌ उन्नती को मानेव जासे, 
सावन क्‌ पानी पर खेती ना अर्थव्यवस्था निर्भरसे. 

३६. लाक्तखाड 
मिरूग पासून सुरू लाक्तखाड सुरू, 
बीच बीच मा पानी पडसे भुरू-भुरू. 


प-हा कू पहले क समयला कसेती लाक्तखाड, 
खार भरनो, चि-हाटा करन को काम लाक्तखाड. 


धुरा पारी को काम येनच घातमा क-यो जासे, 
बहू आपल्‌ मायघर मुलाकात साती जासे. 


बहू नही जाय सको त्‌ मायघरल्‌ खाजो आवसे, 
बहू को अजी नही त्‌ भाई खाजो आन्‌ देसे. 


टोरूंबा, जांभुर, कोसम पिकसे लाक्तखाड्‌, 
आंबा की घात ओझळत आवसे लाक्तखाड्‌. 


लाक्तखाड को महत्वपूर्ण सण आय अखाडी, 
नविन बहूला आनन को सण आय अखाडी. 


किसानला रव्हसे कामकी बहुत लगबग, 
खार भरनो, चि-हाटा करनो निपटावसे फटाफट. 


हिवरो-हिवरो गवत पालसे चारही बाजूला, 
सरप, बिच्चू, भेपका निकलसेत आजू बाजूला. 


किसानी क्‌ काममा लाक्तखाड को से बहुत महत्व, 
खारी जमी त्‌ किसानी को बाकी काम होसे मस्त. 

३७. जीवन पाणी को बुलबुला 


बडो भागल्‌ मिली से मानवला जिंदगानी, 
क्षणभंगुर से बहुत जसो बुलबुलाको पाणी. 


कोनीला मिलसेती अस्सी-नब्बे साल, 
कोनी दस-बीस सालमा कालक्‌ गाल. 


जिंदगी जेतरी से सुंदर वोतरीच अनिश्चित, 
सकारी का होये नाहाय पक्को निश्‍चित. 


साधु संत करसेती साधना मोक्षसाती, 
पर मरेव क्‌ बाद सबको होसे केवल माती. 


आत्मा अमर से कसेती वेद पुराण, 
पर मुक्‍ती साती करसेती प्रभुको गुणगान. 


आत्माला नही व्याप कोणतोबी रोग, 
आत्माक्‌ बदला शरीर भोगसे सब भोग. 


स्वर्ग नरक सेती का नही, पक्की नाहाय माहिती, 
पर जसो कर्म करो तसी यहाँच होये गती. 


मुहून संसार मा आया सेवत्‌ करो अच्छा काम, 
जीवन पाणी को बुलबुला से कसेती लोग तमाम. 

३८. मांडो झडाई 


कोणतोबी बिद्यामा मांडो 
को रव्हसे बहुत महत्व, 
मांडो मा होसेत नेग दस्तुर 
अना पुज्या जासेत पंचतत्व. 


मांडोधरी की पुजा करसेत 
सुवासनी ना नवरदेव-नवरी, 
मांडोमाच लगाई जासे 
सबला हरद पिवरी - पिवरी. 


मांडो सुतनको काम करसेत 
परिवार का सब जवाई, 

बिजोरो को दस्तुर मांडोमाच 
करसेत दुही बाजूका बिह्याई. 


लगीन को दस्तुर मांडो माच 
मांडोमाच पडत होतो आंदन, 
आई माई गावत होती गाना 
"चवुक चांदन, बटको आंदन." 


मांडो झडाई आय बिह्या को 
सबक्‌ बिदागिरी को दस्तुर, 
मनपसंदकी चीज बनायके 

खासेती सब मिलकर जरूर. 

३९. मंडई (बाल कविता) 


मनपसंद की चीज देखनला | 
मंडई मा गयेव होतो फिरनला ।धृ। 


सिंगाडा खायेव, चना बी खायेव, 
कुटकी का लाडू बी खायेव, 
गपागप गुपचुप गटकनला 11| मंडई.... 


फुगा लेयेव, बंदूक बी लेयेव, 
लालवालो पट्टा बी लेयेव, 
अगास पारणा मा झुलनला ।2। मंडई.... 


आस्बल देखेव,बंदर बी देखेव, 
मोठो जात हत्ती बी देखेव, 
सरप मुंगूस की लडाई देखनला |3। मंडई.... 


नाच्या देखेव, पेंद्या बी देखेव, 
टारा-टुरी की दंढार बी देखेव, 
शाहिर को गाना आयकनला ।4। मंडई.... 


मनपसंद की चीज देखनला | 
मंडई मा गयेव होतो फिरनला | 

४०. आंदन/दायजो 


पुरान्‌ जमानो पासून टुरी ला 
बिद्या मा देयेव जासे आंदन, 
पहले भर जात होतो आंदनलक्‌ 
बिद्या को मांडो ना आंगन. 


मामा, मावशी, फुपा बिद्या 
जुडेव पासून करत मंथन, 
भासी, बेटी, भजीला बिद्यामा 
का देये पाहजे आपुन आंदन. 


लगुन क्‌ बाद गोत गोवत 
होतो नवरदेव को भाई, 
आंदन देनो सुरू करत सब 
रिश्तेदार ना आई माई. 


आंदन क्‌ बेरा का गाना 
आब बी आयकू आवसेती, 
येन आधुनिक जमानो मा 
बी मनला बहुत भाव्‌ सेती. 


"तोरच्‌ का मामान्‌, कायको दायजो देईस, 
मोरच्‌ का मामान्‌, गुंड दायजो देईस, 

गुंड सरीखो दायजो पायेव,सोयरो संतोषी भयेव, 
असो जवाई पिरमबाज, मनमा संतोषी भयेव." 


कर बुलंद खुदला -- चिरंजीव बिसेन पान ५० 


४१. माहेर को बाट 


टुरी को पूरो जीवन दुय भाग मा से बटेव, 
बिह्याओरी मायघर बादमा ससुराल मा खटेव. 


जन्मपासून बिद्यावोरी रव्हसेती बहुतशी याद्‌ जुडी, 
मुहून बिद्या क्‌ बाद माहेर याद आवसे घडी घडी. 


आजा-आजी, माय-बाप, भाई-बहिणका किस्सा, 
बन जासेती मरत बोरी जिंदगी का हिस्सा. 


मोहल्ला- पडोस, सखी सहेली बी आवसेती याद, 
मुहून बाई लोक ईनला मायघर को लगसे साद. 


मायघर को पिल्ला बी बोला लगसे आपलोसो, 
जहॉ बीस पच्चीस साल रही सांगो बोला भूले कसो. 


राखी, भाऊबीजला खास करके आवसे मायघर, 
मन मोकळो रव्हनो, बोलनो, खानो सोचकर. 


नवतरी ना अखाड लगता देखसे खाजो की बाट, 
डोरा बोका निहारत रव्हसेती माहेर को बाट. 


ससुराल रहे संपन्न, मिलत रहे केतरो बी प्यार, 
पर मायघर का दिन बी रव्हसेती हमेशा यादगार. 


माय बाप क्‌ रव्हतो मा जादा रव्हसे आवनो जानो, 
भाई क्‌ जमानो वोरी वोको खुदको संसार सुहानो. 

४२. तीज (अक्षय तृतीया) 


वैशाख शुक्ल तृतियाला आवसे तीज 
साडे तीन माल्‌ एक मुहूर्त आय तीज, 
पोवार समाज को खास त्योहार तीज 
पूर्वजक्‌ पूजा को त्योहार आय तीज. 


तीज क्‌ दिवस पूर्वज इनला देसेत बिरानी, 
सेवई, सुवारी,बडा, आंबाको पन्हाकी मेहमानी. 
तीजक्‌ दिन बहुतेक घर करेल जासे मोहतुर, 
खरीप फसल क्‌ सुरवात की तैयारी मोहतुर. 


तीज क्‌ दिन भ-यो जासे नवो करसा 
गरीब घर को फ्रीजच आय येव करसा, 
तीज क्‌ बाद क्‌ गर्मीकी व्यवस्था करसा 
पशू पक्षी ला पानी देन की याद करसा. 


भगवान परशुराम की जयंती आय तीज 

शुभ कार्यक्‌ सुरवात की तिथी आय तीज, 
आंबाक्‌ रस रोटी की यादगार आय तीज 
बाहुला-बाहुली क्‌ बिद्या को तिथी आय तीज. 

४३. दूर का ढोल सुहाना 


आदमी को स्वभाव सेकि 
वोला दूर को लगसे अच्छो, 
आपल्‌ जवळ क्‌ सुखदून 
दूसरो जवर सुख को गुच्छो. 


किसान ला लगसे नौकरी चांगली 
नौकरी वालो लगसे व्यापारी को हेवा, 
व्यापारीला लगसे नेता गिरी चांगली 
बसेव बसेव च्‌ बोला मिलसे मेवा. 


कुंवारोला लगसे विवाहित चांगलो 
विवाहित ला लगसे जिंदगी झंझट, 
लहान टुरू पोटू इन को काम बेस 
पर उनक मंघ बी पढाई को कटकट. 


तसो जग मा कोनी सुखी नाहाय 
सबला से काही ना काही दुख, 
सब आपल्‌ मनको खेल से 
मानीस त्‌ दुख नही त्‌ सुख. 


सुख दुख दुही मानव क्‌ संग 
मनक्‌ कप्पा मा केद सुख दुख, 
निर्बल आदमी दुखल्‌ जासे तूट 
बलवान दुख मा बी खोजसे सुख. 

४४. बासिंग 


बिद्यामा नवरदेव नवरीला 
बासिंग बांधेव जासे सिरपर, 
नवरदेव को फूपाबाई दुही 
बासिंग आनसे लेयकर. 


बासिंगल्‌ नवरदेव नवरीको 
क-यो जासे सुंदर श्रृंगार, 
नवरीको चेहरा बिल्कुल 
नही दिसत होतो आरपार. 


गुडूरमा जवर जवर बसत 
होता नवरदेव अना नवरी, 
गुडूर रव्ह सजेव धजेव 

ना भाटवा रव्ह धुरकोरी. 


बासिंग मुळ नवरी को चेहरा 
देखन नवरदेव तरस जाय, 

पर आता बासिंग क्‌ जागा पर 
टोपी ना मणि गयी से आय. 


पर बासिंगच आय बिद्यामा 
नवरदेव नवरीको खरो श्रृंगार, 
पर जमानो क्‌ मानल आता 
बदल भय गयीसे थोडो फार. 

४५. उम्मीद 


ज्या पार्टी विपक्ष मा रव्हसे 
वा सत्ताधारी पार्टी पर आरोप लगावसे 
सरकार लोक इनक्‌ समस्या पर 
ध्यान नही दे 
बेरोजगारी महांगाई चरम पर से 
लोक इनला काम नही मिल 
नौकरी नही मिल 
खाजगीकरण होय रही से 
सरकार क्‌ कानपर जू नही रेंग 
सरकार महांगाई को म 
बोलनला तैयार नाहाय. 


वाच विपक्षी पार्टी जब्‌ 
सत्तामा आवसे 
तब वा बी पहलेवालो कच 
रस्तापर चलसे 
पहले सरकारला कोसने वाला 
आता कव्हन लग सेती 
महांगाई आमर्‌ हात मा नाहाय 
वोक्‌ पर आमरो नियंत्रण नाहाय 
नौकरी क्‌ मंघ नोको धावो 
आत्मनिर्भर बनो 
लगेत्‌ पकोडा तलो 
आता इनला बी महांगाई को 
म नजर नही आव 
देशमा आल इज वेल 
से असो लगसे. 

जनता बिचारी परेशान से 
चुने त्‌ कोनला चुने 
सब चोर चोर मावस भाई सेत. 
नौकरी वाला चैन की 
निंद लेय रह्या सेती 
मोठा व्यापारी अना उद्योगपति 
आपला घर भर रह्या सेती 
किसान आत्महत्या कर रह्या सेती 
बेरोजगार सहीमा 
पकोडा तल रह... 

४६. गुढीपाडवा 


हिन्दु नववर्ष को पहिलो 
दिन आय गुढीपाडवा, 
साडेतीन शुभ मुहूर्त माल्‌ 
एक मुहूर्त आय गुढीपाडवा. 


चैत्र शुक्ल प्रतिपदा ला 
गुढीपाडवा मनायो जासे, 
महाराष्ट्रीयन लोक ईनमा 
हर घरमा गुढी उभारी जासे. 


गुढीपाडवा पासून होसे 
सुरू चैत्र की नवरात्री, 

पूजा अर्चना करेबलका 
सुख समृद्धि की खात्री. 


हर घरमा रव्हसे खुशहाली 
घर आवसे गहू,लाखोरी,चना, 
मोहू बी पडसेत टप टप टप 
समृद्धि को परचम हर घरमा. 


गर्मी की होसे सुरवात 

सुरू होसेत कुलर, पंखा, 
बिह्या इनको रव्हसे सीजन 
गर्मी दूर करन्‌ शरबत,पन्हा. 

४७. येकोच नाव जीवन (मुक्त छंद) 


आदमी को जीवन अर्धो 
भरेव गिलाससरीखो से 
कहो त्‌ अर्धो भरेव 
नही त्‌ अर्धो खाली 
देखनेवालो क्‌ समजनुसार 
अर्थ बदलतो रव्हसे. 
कोनीकोबी जीवन परीपूर्ण नाहाय 
काहीतोबी कमी रव्हसे. 
पैसावालोला गादीपरबी झोप नही लग्‌. 
गरीब खल्लोपरच मस्त सोवसे. 
एक एक इच्छा पूरी करत 
माणूस आपलो जीवन जगसे 
तरी काहीतबी कमी रहा जासे 
वोक्‌ साती माणूस झटसे 
काही निराश होयकर सोड देसेती 
काही नवो जोशल सामने बढसेती. 
रूकनेवाला मंघ रह्य जासेती 
सामने जानेवाला सफल होसेती. 
'वास्तविक वोकी कमीज 
मोर्‌ कमीज दून पांढरी कशी?' 
या भावना लोक इनला सामने 
जानको प्रेरणा देसे. 
लोक सफलता प्राप्त करसेती 
अनाथ येकोच नाव जीवन से. 

४८. तीर कमान 


पुरातन कालपासून लढाई को अना 
शिकार को साधन होतो तीरकमान, 
भगवान राम अना महाभारत युद्धमा 

अर्जून को प्रमुख शस्त्र होतो तीरकमान. 


पहले लढाई मा जवर जवर लढनसाती 

काममा आव गदा, भाला ना तलवार, 

दुर अंतर परल्‌ शत्रु पक्षल्‌ लढनसाती 
काममा आवत होतो तीरकमान. 


रामन्‌ धनुष्य भंग करके प्राप्त 
करीस जगतजननी सीताला, 
मसरी को डोरा छेदन करके 
जीतीस स्वयंवरमा द्रोपदीला. 


पहले बचपन मा खेलनको 
खिलोना रव्हत होतो तीरकमान, 

आदिवासी लोग शिकारसाती 
उपयोगमा आनत होता तीरकमान. 


आब्‌ एक राजकीय पार्टी को 

चुनाव चिन्ह बी से तीरकमान, 

महाराष्ट्र मा शासन कर रहीसे 
दुय सालपासून ठाटल्‌ तीरकमान. 

४९. कोहिनूर 


आमगाव- देवरी रोडपर 
से बोरकन्हार सुंदर पूर, 
बहॉ रव्हसेती श्रेष्ठ कवी 
लखनसिंहजी कोहिनूर. 


साहित्यमा सेत निपुण 

विविध विषयकी समिक्षा, 
उच्च शिक्षालक्‌ विभूषित 
ज्ञानको विस्तृत से कक्षा. 


राजपत्रित अ वर्ग अधिकारी 
पर स्वभाव से मिलनसार, 
हिंदी, मराठीक्‌ संग संग 
मातृभाषा पोवारील्‌ से प्यार. 


खिलीरामभाऊ पोवारीको नाव 
लखनपालसिंह चलसे हिंदीमा, 
लखनसिंह कटरे से मराठीमा 
येतरोपर बी अपराधी भाव मनमा. 


हिंदी, मराठी, पोवारीक्‌ कई 
किताब ईनका सेत रचयिता, 
अ. भा. म. सा. मं. का सदस्य 
सेती कई विषय ईनका ज्ञाता. 

५०. गान कोकिला (लता दीदी) 


लता दीदी संगीत क्षेत्रकी 

मानी जासे गान कोकिला, 

वोको मधुर स्वरको कोनी 

नही कर सक मुकाबला. 
हिंदी, मराठी, बंगाली अन्य 
अनेक भाषाका हजारो गीत, 
बन्या सेती करोडो जनताका 
साठ सालपासून मनमित. 

फिल्मफेअर, पद्मभूषण अना 

भारत रत्न सरीखा पुरस्कार, 

धन्य भय गया सेती बनकर 

लता दीदी क्‌ गरोका हार. 
ये मेरे वतन के लोगो गीत 
भय गयी से देशमा अमर, 
प्यार किया तो डरना क्या 
प्रेमला सदा करसे उजागर. 

फूल तुम्हे भेजा है खत में 

खत को बढावसे महानता, 

हर गीत ला आपल्‌ आवाजल्‌ 

न्याय देनो उनको सहजता. 
इन्ही लोगो ने ले लिन्हा दुप्पटा मेरा 
तुने बो रंगीले कैसा जादू किया गीत, 
आब्‌ बी मचावसेत हर दिल मा 

हलचल, टीस ना मधुर संगीत. 


पान ६१ 


५१. बोय बी का दिन होता 


नवतरी मा पोहा मुर्रा की नवधानी, 
धानक्‌ बदला पोहा मुर्रा मनमानी. 


नवतरी भर नव्‌ तांदुरका पांढरा अकस्या, 
सुरण को स्याग, तोरक्‌ दानाको रस्सा. 


हातपर को पीठ की मोटी गाकड रोटी, 
दुय रोटीमा आदमीको भरत होती कोठी. 


पाहुणा आयात्‌ उखळेव पीठ की रोटी, 
वोक्‌ संग पीठकीच गोड़ वाली लेपशी. 


लसूणक्‌ पानाका अकस्या शोकल्‌ खानको, 
वोक्‌ पर मुख शुद्धीसाती बिडा पानको. 


पांडक्‌ त्योहारला गुंजा बनत होता जरूर, 
तेलका गुंजा, लेपशीका गुंजा खानको भरपूर. 


सुवारी, सुकुडा, आटेल को पाहुणचार, 
खान पिवनको होतो पहले मजेदार. 


आता सब खानको आय जासे रेडीमेड, 
घर बनावन को आता जमानो भयेव डेड. 


कर बुलंद खुदला -- चिरंजीव बिसेन पान ६२ 


५२. मोबाईल 


येन्‌ जमानो मा मोबाईल 

भय गयीसे जीवनको अंग, 
हर आदमी धरकर फिरसे 
मोबाईल आपल्‌ संग संग. 


एकबार को जेवन समयपर 

नही भी भेटेवत्‌ चल जासे, 

पर मोबाईल जवर नही रहेव 

त्‌ आदमीको मन परेशान रव्हसे. 


जब पासून मोबाईलमा आयी से 
व्हाट्सएप, फेसबुक, इस्टाकाम, 
लेटर, चिट्टी पत्री, निमंत्रण पत्रिका 
को नही रहेव आता काही काम. 


मोबाईल ल्‌ झटपट होय जासे बात 
विडिओ कालल प्रत्यक्ष मुलाकात, 
कलक्युलेटर को हिसाब किताब 
मोबाईल पर होय जासे लगे हात. 


पर मोबाईल ल्‌ आमने सामने को 

प्रत्यक्ष मुलाकत मा आयी से कमी, 
मोबाईल पर सैकडो दोस्त सेती पर 
मिलने जुलनेवालोको नाहाय हमी. 

५३. बदलाव 


दुनियामा बहुत तेजील्‌ 
होय रही से बदलाव, 

का महानगर, का शहर 
का जंगल, का खेडा-गाव. 


गावमा पक्की सडक आयी 
नही रही धूल भरी गल्ली, 
कच्चा मातीका घर गया 
आयी ईटकी बिल्डिंग भल्ली. 


धोती कुर्तावाला कम भया 
पेंट शर्टको आयेव जमानो, 
पातल साडीबी कम भयी 
सलवार कुर्तीमा इतरानो. 


लेटर, चिठ्ठी को नाव नही 
मोबाईल ल्‌ चलसे काम, 
खाचर, रेहका भया खतम 
मोटरसायकल,कारको धूमधाम. 


गाव पड रह्या सेत ओस, 
शहरमा होय रहीसे गर्दी, 
कोणीला कोणीकी फिकर नही 
जमानो भय गयीसे बेदर्दी. 

५४. पयलो पिरम (प्रेम) 


पयलो पिरम होसे 
किशोर अवस्थामा, 
मोहल्ला पडोसकी टुरी 
मिल जासे रस्तामा. 


किशोर अवस्थाको 
पिरममा बात दुय चार, 
बोलाच समझसे पिरम 
खुशी मनमा अपार. 


तसो पहलो पिरम याद 
रव्हसे पुर्‌ जीदगीभर, 
कभी कभी याद आवसे 
किशोरपन को वू सफर. 


रस्तामा भई मुलाकात 
त्‌ बोलने होसे इच्छा, 
पर शरम ना लोकलाज 
सोड नही कभी पिच्छा. 


पयलो पिरममा डोराच 
करसेत जादा बातचित 
मनमा होसे बोलन्‌ इच्छा 
पर भेव होय नोको इपरित. 

५५, चंदन लगसे चिखल माती 


बदर बदर पडसे पानी तब 
बांधीमा भरसे बालीसभर, 
नांगर चलसे बैलजोडीको 
चिखलच चिखल बांधीभर. 


नांगरक्‌ बाद चलसे दतार 
चंदनसरीखो लगसे चिखल, 
प-हा लगावता हातला लगसे 
तीन महिनामा आवसे फसल. 


प-हा सरणक्‌ दिवस मस्तकपर 
चंदनवानी चिखल लगावसेत, 
चिखल का ढोला बनायकर 
उनला गहूक्‌ घुगरील्‌ भरसेत. 


घर चिखल आनकर ढोलापर 
चिखल लका लिखेव जासे, 
सेंदूर कुकू लगायकर बोको 
मनोभावल्‌ पूजा करेव जासे. 


किसानसाती चिखलको 
जीवनमा से बहुत महत्व, 
खेतक्‌ चिखल ल्‌ मिलसे 
संसारक उदरभरणको सत्व. 

५६. कावरा अना कोयार 


कावरा ना कोयार 
रंग दुहीको सारखो, 
कोयार आवसे पसंद 
कावरा रव्हसे पारखो. 


कोयारकी सुरीली तान 
सबला आवसे पसंद, 
कावराक्‌ काव कावला 
सब करसेत नापसंद. 


कावरा कोनीको खाय नही 
कोयार कोनीला दे नही, 

पर मधुर आवाजक्‌ कारण 
कोयार पसंद आवसे सही. 


सिर्फ श्राद्ध पक्ष सोडकर 
बाको बेरा कावरा खासे मार, 
कोयार की मोठी बोली को 
दिवानो से येव पुरो संसार. 


जगमा बी मीठो बोलनेवालो 
आदमी रव्हसे सब को प्यारो, 
मिठास नही रहे वाणीमा वु 
आदमी रव्हसे सबदून न्यारो, 
(न्यारो 5 अलग -थलग) 

५७. शहीद 


देशक्‌ रक्षणसाती जे 
देसेत आपली जान, 
उनला आदर लका 
शहीद कसेत श्रीमान. 


देशक्‌ सीमापर हमेशा 
रक्षासाठी रव्हसेत तत्पर, 
जीनक्‌ कारण सुरक्षित 
रव्हसेत सब देशक्‌ अंदर. 


शत्रू संग लढाईमा जे 
करसेत डटकर मुकाबला, 
उनक्‌ कार्यला देशवासी 
कसा भूल सकसेत भला. 


देशाला स्वतंत्र करनसाती 
जीनन्‌ देईन आपली आहुती, 
बोय बी सब स्वातंत्र्यवीर 
शहीद नावल्‌ नवाजसेती. 


शहीद लोक ईनका सेती 
देशपर अनंत उपकार, 
उनक्‌ सन्मानसाती लिखी 
गयी सेत ये लाईन चार. 

७८. प्रेम को धागा 


राखी त्योहारमा बहीण भाईक्‌ 

कलाईमा बांधसे प्रेम को धागा, 
जेको कोनी बहीण नही रव्ह 

वु भाई रव्हसे सबदून अभागा. 


बहीण भाईक्‌ प्रेमला नाहाय 
जगमा दुसरी कोणतीच उपमा, 
बहीणक्‌ अपराधीला कोणतोच 
भाई कभी नही कर शिक्‌ क्षमा. 


बचपनलका रव्हसे भाई बहीणकी 
प्यारी, मनमोहक, सुंदर जोडी, 

बाको जोडी बनसेत जोडेव लका 
भाई बहीण की जन्मजात जोडी. 


अगासलको ढग रह्य रह्यकर बरससे 

बोको मा माणूस फिजकर चिंब होसे, 

बोकल्‌ एक प्रकारको उल्हास आवसे 
तशी भाई मिलनोपर बहीणकी गत होसे. 


भाई बहीणक्‌ प्रेमको राखी धागा 
दुहीक्‌ रव्हत ओरी रव्हसे अमर, 
दुसरा रिश्ता तूटकर बिखरेत पर 
भाई बहीणको प्रेम रव्हसे अमर. 

५९. स्वानुभव संग कल्पना 


मोरी लेखनी सत्यको करसे बखान, 
संग संग कल्पनाकी बी भरसे उडान. 


जीवनका अनुभव लिखसे कागजपर, 
समाज को घटना, उतरावसे भर भर. 


सण, त्योहार, व्रत को सांगसे कहानी, 
आपसी संबंध बी उजागर करसे लेखनी. 


कभी उडासे चांद ताराक्‌ आकाशमा, 
कभी गावकी किसानी खेत खलिहानमा. 


कभी लिखसे राजमहलका सुख वैभव, 
कभी गरीबक्‌ झोपडी को छत उजडेव. 


माय की ममता बी उतारसे मोरी लेखनी, 
कभी कभी वर्णन करसे सुंदर नार देखनी. 


पोवारी भाषाक्‌ उत्थानसाती करसे काम, 
हिंदी मराठीमा बी करसे सब वर्णन तमाम. 


निभावसे सब संग आपला रिश्ता नाता, 
घर - संसार संग देश की भी वोला चिता. 

६०. जवाई 


नवो जवाई ससुरालमा 
रव्हसे बहुत प्यारो, 

वोक्‌ सेवामा लग्या रव्हसेती 
सासू, सुसरो, सारी ना सारो. 


बेटीक्‌ भलाईसाती जवाईको 
करे जासे चांगली सेवा, 
बेटीला त्रास नही होते पाहिजे 
असी बी रव्हसे मनमा भावना. 


पर असो व्यवहार रव्हसे 
सिरफ दुय चार साल, 

वोक्‌ बादमा जवाई ला 

सिरफ चाय पानी ना हालचाल. 


पर बिद्या बरातमा जवाईकी 
बढ जासे बहुत किंमत, 

हर दस्तूरमा बोको काम 
आमदनी होसे बीना मेहनत. 


जवाईमा एक प्रकार 

घर जवाईको बी होसे, 

बेटा नही रह्यात्‌ जवाईच 
सुसरो घर बेटा बनकर रव्हसे. 


जवाईला बी दुसरो बेटा 
मानेव जासे ससुरालमा, 
महत्वपुर्ण विषयमा बोको 
सल्ला बी लेसेत हर हालमा. 

६१. जीवन एक परीक्षा 


हर साल मार्च एप्रिल महिनामा 
होसे स्कूलक्‌ बच्चाइनको परीक्षा, 
अच्छो मार्कल्‌ पास होनेवालोला 
मिलसे शाबासको, नहीत्‌ शिक्षा. 


टुरू पोटू रव्हसेती अभ्यास या दंग 
खेलनला देयो जासे तात्पुरती छुट्टी, 
पेपर सोडावनको रव्हसे तनाव मुहून 
गाव गवतरला बी मा-यो जासे बुट्टी. 


समयपर पोहचनो पडसे परीक्षा हालमा 
समयक्‌ अंदर सोडावनो पडसे पेपर, 
सही सही उत्तर लिखनो पडसे पेपरमा 

गलत लिखिसत्‌ मिलसेत शून्य नंबर. 


परीक्षामा पास होनोपर वो-याक्‌ वर्गमा 


नापास होयेवल रव्हनो पडसे जहाँ को वहां, 


पास होनेवालोला बी रव्हसे थोडो टेंशन 
उच्च शिक्षा लेनसाती जावू मी आता कहाँ. 


आपलो जीवन बी से एक परीक्षा 
येकोमा सतत होत रव्हसे मुल्यांकन, 
जीवन क्‌ परीक्षामा वुच होसे सफल 
जेको सही रव्हसे मेहनत ना नियोजन. 

६२. मोरो संगी 


मन की हर बात खुलकर सांगनला, 
एक तरी संगी पाहिजे हर आदमीला. 


मनमा बहुत शी अशी बात रव्हसेती, 
बोय केवल संगी जवरच सांगता आवसेती. 


माय, बाप, भाई, बहीण सब खूनका रिश्ता, 
पर संगी रव्हसे एकच सच्चो प्रेमको रिश्ता. 


दुसर्‌ रिश्तामा रव्हसे बोलनोमा विषयकी मर्यादा, 
संगीक्‌ रिश्तामा नही रव्ह विषयकी मर्यादा. 


संगी पाहिजे सच्चो सुख दुख को साथी, 
नही होये पाहिजे संगी समय देखकर घाती. 


संगीको रिश्ता सबसे उत्तम मानेव जासे, 
संगी साती कृष्ण- सुदामाको दाखला देयो जासे. 


संगी जादा नही केवल दुय चारच पाहिजे, 
पर समयपर जीवला जीव देनेवाला पाहिजे. 


मोरा बी सेती जीवलग संगी दुय चार, 
याद आवसेती हमेशा उनपरसे घंमड अपार. 

६३. मन को घाव 


मनको घाव जेको वोलाच समझसे, 
दुसरो केवल सहानुभूति देय सिकसे. 


तलवार को लगेव घाव दिससे सबला, 
मनको घाव अंदरूनी,दिस नही कोणीला. 


मनको घाव मनक्‌ मनमा झुरावसे, 
सांगता नही आव, समझनो पडसे. 


शब्दको घाव मनपर खोल जखम करसे, 
शस्त्रको घाव दून शब्दको घाव गहरो रव्हसे. 


मुहून शब्द लका कोणीला घाव नोको करो, 
कोणीको मन नही दुखे पाहिजे असी बात करो. 

६४. तुलसी को बिद्या 


कार्तिक शुक्ल एकादशी पासून 
कार्तिक पौर्णिमा क्‌ दिवसवोरी, 
क-यो जासे हिंदु संस्कृतिमा बिह्या 
तुलसीको बिधी बिधानल पुरी. 


ऊस को मंडपपर नवो कपडा 
हल्दी कुकू को बोला श्रृंगार, 
अंतरपाट धरके होसेत मंगलाष्टक 
आरती क्‌ संग मंत्र उच्चार. 


दिवो को रोशनाई, फटाका को बार 
नारियल,कालाको प्रसाद, मिठाई, 
घर मा खुशी को माहौल रव्हसे 
सकारपासून बिद्या की सरबराई. 


हासत,खेलत क-यो जासे बिद्या 
ना बिछडनको ना बिदाई को गम, 
तुलसी जहाँ को वहाँच रव्हसे 

पर बिह्याको खुशी नही होय कम. 

६५. मोरी कहानी 


फॅस गयेव मी, प्रेमविवाह करके | 
मुसिबत आनेव, आपल्‌ घर धरके (धू। 


पहले उठत होतो आठ बजे सोयके, 
आता सय बजे उठुसू तडफडायके, 
सोवनो पडसे अलार्म लगायके ।१| 


मलुसू बर्तन, लगावुसू झाड़ू उठके, 
पाणी बी ठेवनो पडसे पुरो भरके, 
बायकोला देसू बेड टी बनायके ।२। 


मंग करुसू सयपाक गँस जलायके, 
भात, भाजी, रोटी ठेवुसू बनायके, 
जासू मंग कामपरा मी डब्बा धरके ।३। 


दिवस बुडता आवुसू कामल्‌ थकके, 
बायको देखसे वाट डोरा लगायके, 
रात को सयपाक बी करुसू बिटायके ।४। 


रातक्‌ जेवन क्‌ बाद जासू थकके, 
बिस्तरपर जल्दी जासू मी सोयके, 
बायको देखसे टी.व्ही. डोरा फाडके |५। 


( केवल मनोरंजन साती) 

६६. साहित्यिक गोवर्धन बिसेन 


आडकुजी ना लक्ष्मीबाई घर 
पचीस सप्टेंबर सहासठ साल, 
तिरोडा तालुका बडेगाव गाव 
भयेव जन्म गोवर्धनभाऊ लाल. 


स्थापत्य अभियांत्रिकी पदविका 
जि.प.गोंदियामा शाखा अभियंता, 
साहित्य लेखन अना वाचनको छंद 
पोवारी, हिंदी, मराठी लिखसेत कविता. 


बहुभाषिक साहित्य मंच स्टोरीमिरर मा 
तिन्ही भाषाको कविता लेख प्रकाशित, 
सामाजिक पत्रिका, साझा काव्य संग्रह 
समाचार पत्रमा बी कविता प्रकाशित. 


पोवारी संस्कृतीला उजागर करत 
'मयरी' काव्य संग्रह से प्रकाशित 
'मृदगंध' मराठी काव्य संग्रह भी से 
अलग-अलग विषयपर आधारित. 


टुरा गौरव बिसेन बी. टेक,/ एम. टेक 
टुरी रिनल भय गयीसे एमबीबीएस, 
पत्नी तेजेश्वरी उनला हर कार्यमा 
देसे दिललका सहयोग खास. 

६७. कोजागिरी 


शरद पौर्णिमा क्‌ रातमा 
चंद्रमाको पडेव शीतल प्रकाश, 
यमुना क्‌ तटपर जमी होती 
गोपीकृष्णकी रासलीला झकास. 


रासलीला चली रातभर पर 
थक्या नही रासलीलामा कोनी, 
थकवा मिटावन चंद्रमान्‌ 
अमृत बरसावनको कथा बनी. 


बोको यादगार मून आबबी 
मनायेव जासे कोजागिरी, 
दूध, साखर, काजू, बदाम 
की बनायेव जासे प्रसादी. 


पोवार समाजमा उत्साह लक्‌ 
मनायेव जासे येव त्योहार, 
समाज क्‌ हुशार बच्चाईनको 
समाजमा क-यो जासे सत्कार. 


समाज जागृतीसाती समाजका 
पुढारी करसेती मार्गदर्शन, 
समाज सदा विकसित होये 
येवच अमृत को आय वर्षन. 

६८. प्रेमधागा (राखी) 


श्रावण महिना क्‌ पुनवाला 
आवसे राखीको पवित्र सन, 
भाई बहीण को प्यार देखकर 
प्रफुल्लित होसे सब को मन. 


बरसात को रव्हसे महिना 

हिवरे हिवरो सब आंग दिससे, 
भाईला राखी बांधन बहीण 
फुरसत निकालके भाईघर जासे. 


भाईक्‌ यहाँ बहीणकौ आवभगत 
भोवजाई धोवाय देसे पाय, 
देखकर ननंद भोबजाई को प्यार 
मनमा प्रफुल्लित होसे माय. 


बहीण बांधसे भाईला राखी 

भाई बहीणला रक्षाको देसे वचन, 
भाई बहीण क्‌ प्यारक्‌ सामने 
तुच्छसे संसारको पुरो धन. 


भाई देसे बहिणला साडी लेयकर 
भोवजाई करसे मस्त पाहुणचार, 
राखीक्‌ त्योहारमा बीत जासेती 

हासी खुशी लका दिन दुय च्यार. 

६९. मोरो धनी नही उठ सकार वकार 


मोरो धनी से बहुत हुशार 
वोको पगार से पचास हजार, 
राती एक बजे वोरी जागसे 
उठ नही धनी सकार वकार, 


नव बजे उठसे, बेड टी मांगसे 
मंग करसे दातून अना मुखारी, 
जेवन खान करस्यार गाडील्‌ 
आँफिसमा जासे वु दुफारी. 


पडे काडीला हात नही लगाव्‌ 

पूर्‌ काम को मोर्‌ पर जिम्मेदारी, 
दिवसभर घर को खेत को काम 
सोवनला नही भेट कभी दुफारी, 


दिवस बुडता आँफिसल्‌ आवसे 
कभी कभी चढायकर आवसे, 
टुरू पोटू इनको लिखाई पढाईको 
मोर्‌ परच जिम्मेदारी रव्हसे. 


टी.व्ही,मोबाईलमा गुंग रव्हसे 
अर्ध रातवोरी जागत्‌ रव्हसे, 
सकार वकार उठ नही सक 
नव बजे बोरी सोबत रव्हसे. 


तंग आय गयी सेव वोक्‌ मारे 
पर का करू पती आय मोरो, 
कसोबी रहे तबी सहनो पडसे 
बोकच्‌ कमाईल्‌ घर चलसे पूरो. 

७०. बिह्याईन को पाहुणचार 


बिह्याईन आयी पाहुणी 
बिह्याई होता भाई च्यार, 
चार दिवस लका भयेव 
बिह्याईन को पाहुणचार. 


सगी बिह्याईन ला भयी 
बहुत जबरदस्त खुशी, 

बोन्‌ बनाईश आपल्‌ घर 
उघडेव पीठ की रोटी-लेपशी. 


दुसर्‌ बिह्याईन न बनाईस 
पानाका सुकुडा ना सुवारी, 
बिह्याईन न खाईस पोटभर 
ऊपरल्‌ लौंग,इलायची, सुपारी. 


तिसर्‌ बिह्याईन न्‌ बनाईस 
बिह्याईन साती रस ना घिवारी, 
बिह्याईन न खाईस पोटभर 
पियकर,सारप सारप स्यारी. 


चौथ बिह्याईन न बनाईस 
मालपोहा को पाहुणचार, 
असो बिह्याईन को भयेव 
च्यार दिवसल्‌ पाहुणचार. 

७१. बगला 


तरा क्‌ पानी मा उभा से बगळा 
साधु को भेषमा दिससे बहुत भोला, 
पानी मा उभो रह्यके करसे तपस्या 
मसरी दिसताच पटसे खासे बोला. 


साधु रुप देखके फससेत मसरी 
पर मनलका वु रव्हसे बहुत कुफरी, 
मसरी दिसताच सोडसे तपस्या 
झटपट पकडसे चोच मा मसरी. 


समाज मा बी रव्हसेत असा काही 
संधी साधु ढोंगी दिखाऊ बगळा, 
बो-ह्या वो-ह्या लेसेत साधु को भेष 
अंदरल्‌ रव्हसेती कारा कारा कावळा. 


अस्‌ बगळा इन पासून रव्हनो से 
सतत सावधान बहुत जरूरी, 
कब का करेत येको अंदाज नही 
देखकर दुसरो की मजबूरी. 


पक्षी बगळाको क्षुधापूर्ति साती ढोंग 
समाज माका बगळा आँलराउंडर, 
चिकनी चुपडी बात इनमा कभी भी 
अच्छो अच्छो ला मारसेत मंतर. 

७२. माय 


मायला मराठी कसेत आई 
बोला रव्हसे हमेशा घाई, 
कोनतो बी काम समयपर 
बच्चा रोयेब त्‌ फौरन धाई. 


बुढा, जवान, बच्चा सबको 
काम समयपर करसे माय, 
जेवण-खान, कपडा-लत्ता 
सबको व्यवस्था करसे माय. 


खेती बाडी क्‌ काम साती 
पहाटलाच उठ जासे माय, 
टुरू पोटू इन को इस्कूलसाती 
पहाटलाच सैपाक करसे माय. 


येतरो करेब क्‌ बाद भी बोलाच 
कम ज्यादा साती ठेवसेती नाव, 
घरला घरपण देन्‌ को काम करसे 
पर नही होय कभी वोको नाव. 


माय क्‌ काम की भी करो इज्जत 
वोला नोको उतार कन बोलो कोनी, 
हर बच्चा क्‌ उन्नती मा माय को हात 
रव्हसे मानो या नोको मानो कोनी. 

७३. कोयार सो मिठो बोल 


नोको करू कोनीकी निंदाबदी 

मन को आपा खोलकर बोल, 
मिठूबानी नकल करके नोको बोलू 
कोयार वानी आपली भाषा बोल. 


मिठू बी बोलसे मिठो पर नकल 
करके बोलसे आजू बाजू कौ, 
मून सच्चो आदमी ला उपमा 
कोयारक्‌ मधुर मिठ्‌ बोली की. 


मिठी बोली बी कभी कभी 
करसे घात समाज क्‌ हितको, 
पहचान करनो जमे पाहिजे 
सच्ची ना दगाबाज बोलीको. 


संधी साधु लोक बी बोलसेत 


काम साधन साती चासनी लगायके, 


उनलका बी रहे पाहिजे सावधान 
सद्सदविवेक बुद्धि अपनायके. 


तसो उद्देश्य कोणतो बी रव्ह 
मिठी बोली रव्हसे फायदा की, 
सच्चो मिठो बोलनेवालोला 
उपमा देयी जासे कोयार की. 

७४. कर बुलंद खुदला 


तूच विधाता सेस 
आपल्‌ भाग्यको, 
पाय बढाव पुढ़ 
नही घबरानको. 


लोक ईनको विचार 
निकाल दे मनल, 
कोनी काही कवत्‌ 
आपल्‌ मर्जील्‌ चल्‌. 


दुय दिवस लोक 
ठेयेत तोला नाव, 
बादमा रहेत चुप 
तोरो बढे जब भाव. 


आपलो ध्येय कर 
एकदम निश्चित, 
वोकपर चल नेटल्‌ 
नोको होऊ विचलित. 


कर बुलंद खुदला 
नोको बनू डरपोक, 
रस्ताक्‌ रूकावटको 
नोको करू तू शोक. 


खुदला बुलंद करेवलं 
सफलता होये प्राप्त, 
खुदला बुलंद करके 
करजो संकटपर मात. 

७५. कुंजीको झोका 


जेक कमरला कुंजीको झोका 

वाच रव्हसे कारभारीन्‌ घरकी, 

घरक्‌ हर काममा मिले पाहिजे 

मर्जी ना अनुमती बी उनको. 
तांदुर केतरा मंडावू पासून 
कायको स्याग बनाऊ वोरी, 
से कुँजीको झोकाला महत्व 
निभावसे नियम नवी नवरी. 

कोणत्‌ संदूक मा का कसो से 

येको माहिती झोकावालीला, 

कोणला कब का देनको से 

येकी फिकर बी झोकावालीला. 
बिद्या मा अहेर, देहेजकी चिता 
टुरा टुरी क्‌ पढाई लिखाईकी फिकर, 
पाहुणाक्‌ पाहुणचार की व्यवस्था 
सबमा कुँजीक्‌ झोकावालीको आदर. 

७६. साबरमती को संत 


दुय अक्टूबर १८६९ ला 
पोरबंदर मा भयेव जनम, 
पुतलीबाई-करमचंद माता पिता 
कस्तुरबा का आती सनम. 


बॅरिस्टर पदवी लेईन विलायतमा 
वकिली करनसाती गया आफ्रिका, 
कारो-गोरो भेदलका भया दुखी 
आयकर लढाई लढीन अंग्रेज लका. 


दांडी यात्रा, नमक सत्याग्रह 
भारत छोडो, चलेजाव आंदोलन, 
अंग्रेज लोक ईनको झेलीन 

हर जुल्म-सितम ना दमन. 


सत्य-अहिंसा का होता पुजारी 
अहिंसा लकाच लढीन लढाई, 
अंग्रेजी शासनला करीन परेशान 
अंग्रेज इनन लेईन यहाँल्‌ बिदाई. 


साबरमती, सेवाग्राम आश्रम मा 
अस्पृश्यता निवारण को प्रचार, 
स्वदेशी, सत्याग्रह, आंदोलन 
ये होता उनका मुख्य हत्यार. 


महात्मा, साबरमती को संत 
बापू असी मिली उनला उपाधि 
भारत मा नोटपर विराजसेती 
मोहनदास करमचंद गांधी. 

७७. याद 


दिवस बुडता मन 
होसे थोडो उदास, 
याद आवसे जवानी 
की घटना खास. 


मन बनके पाखरू 
जासे भूतकालमा, 
ईत ऊत तरंगसेती 
काही सपन मनमा. 


सपनमा खोय जासे 
मन दिवस बुडता, 
रह्य रह्य के आवसे 
याद उठता बसता. 


दिवस बुडता डोरा 
रव्हसेती द्वार पर, 
कोणीक्‌ आवनकी 


बाट देखसे नजर. 


मनला मिलसे शांति 
मन होसे आनंदित, 
जब आवसे घर 
सजनी को मनमित. 


कर बुलंद खुदला -- चिरंजीव बिसेन पान ८८ 


७८. मन की बात 


मन सबसे चंचल 
नही रव्ह बसमा, 
केतरोबी संभालो 
उडासे आकाशमा. 


मन आदत को गुलाम 
अच्छो बुरो नही समझ्‌ 
बुरो व्यसनबी करसे 
समझायेवल्‌ नही समझ. 


जेकोबी साती करो मना 
बोको सातीच अड जासे, 
अप्राप्त, दुर्मिळ वस्तुकी 
कामनाल्‌ दुखी होत जासे. 


कभी उड़ासे पंछीवानी 
यहाँ वहाँ , कहॉल्‌ कहाँ, 
कभी एकच जागापर 
रव्हसे जहाँको वहाँ. 


मनपर नियंत्रण साती 
करी जासे ध्यान धारणा, 
पर बुद्धिक्‌ नियंत्रण बिना 
नही होय सफल कामना. 


साधु संत बी सेत हैराण 
मनपर करनला नियंत्रण, 
कठिन साधना करके 
करसेत मनपर नियंत्रण. 

७९. आचरण (व्यवहार) 


आदमीक्‌ आचरणल्‌ 
होसे वोकी पहिचान, 
वु से बिल्कुल अडानी 
या से बहुत सुजान. 


प्रेमक्‌ आचरणल्‌ जुडत 
जासेती अच्छा संबंध, 
कठोर या रूखो व्यवहारल्‌ 
बिगड जासेती संबंध. 


जेव समय देखकर करसे 
लोकईन संग व्यवहार, 
वोलाच जगमा मिलसे 
धन, संपत्ति, मान अपार. 


आदमी को व्यवहारच्‌ 
बोला बनावसे सफल, 
बुरो व्यवहारल्‌ आदमीला 
नही मिल चांगलो फल. 


आदमी न्‌ करे पाहिजे 
आदमी सरीखो व्यवहार, 
तबच्‌ वोला जगतमा मिले 
मान, सन्मान अना प्यार. 

८०. झुंजुरका की बेरा 


झुंजुरका क्‌ बेरा ला 

कहेव जासे ब्रम्ह मुहूर्त, 
ब्रम्ह मुहूर्तमा फिरेवल्‌ 
शरीर रव्हसे तनदुरुस्त. 


शरीरमा आवसे फुर्ती 
मन रव्हसे प्रफुल्लित, 
काम होसेत समयपर 
रोजका निर्णय उचित. 


पशु पक्षी उठसेत झुंजुरका 
कोंबडा देसे झुंजुरका बाग, 
काटी कुटी धरस्यार आजी 
पेटावसे पंतूना खाल्या आग. 


पूर्व दिशामा सुरजकी लाली 
पानापर पडसे वद पानीवानी 
बाघ, सिंह जासेत गुफामा 
आदमी को सुरू होसे जिंदगानी. 

८१. इलेक्शन को भरी से बजार 


जब आवसे इलेक्शन को घात, 
नेता सब संग करसे प्यारल्‌ बात. 
हात जोडकर सभामा देसे भाषण, 
गरीब इनला बाटसे कपडा- राशन. 


नेतागिरी मा हुशारी दून चालाकी होना, 
लोकईनला घुमावनकी कला बी होना. 
चुप रव्हनेवालोकी नोहोय नेतागिरी, 

झोल झपटवालो की चलसे दादागिरी. 


इलेक्शनमा आरक्षण बी देयेव जासे, 
आरक्षण ल्‌ कमजोर ला लाभ मिलसे. 
आरक्षणल्‌ महिला बी चुनकर आवसे, 
पर कामकाज पूरो बोको भाऊ सम्हालसे. 


तसोत्‌ हुशार दून गबदूच नेता बनसे, 
काहेकी हुशार नौकरी क्‌ मंघ फिरसे. 
गबदू दादागिरी करके सामने बढसे, 
ठेकेदारी, नेतागिरील्‌ खूब कमावसे. 


तसो नेतागिरी बेईमानी को से धंदा, 

बेईमानी लच्‌ सामने बढसे यहाँ बंदा. 

नेता पाच सालमा बनसे करोडपति, 
नौकरीमा जिंदगीभर नही मिल वोतरी संपती. 

८२. जंगल (बाल कविता) 


जंगलमा रव्हसेती 
कई प्रकारका झाड, 
सागून, बेरू, मोहू, 
बड, पिपर अना ताड. 


जंगलमा रव्हसेती 

कई प्रकारका प्राणी, 
बाघ, सिंह, लांडग्या, 
हत्ती, ससा अना हरणी. 


जंगलमा जानला लगसे 
एकटो, दुकटोला भेव, 
दुय चार झन जायकन 
एक दुसरोला हिंमत देव. 


जंगललका मिलसेती 
लकडी, ढीक, फल, 
आदिवासी लोकईनको 
जीवन होसे सफल. 


जंगललका निसर्गको 
बनेव रव्हसे संतुलन, 
जंगलक्‌ सैर करेबल्‌ 
प्रफुल्लित होसे मन. 

८३. हत्ती चलेव बजार(बालकविता) 


हत्ती चलेव बजार 
रस्तामा मिलेव सियार, 
हत्तीजवर पैसाको बँग 
रूपया वोकोमा हजार, 


सियारक्‌ मनमा लालच 
कसा मिलेत ये हजार, 
हत्ती उलझायके बातमा 
सियार बॅग धरकर फरार. 


हत्तीला आयेव गुस्सा 
धायेव सियार क्‌ मंघ, 
सांदोळील्‌ सटकेव सियार 
हत्ती रह्य गयेव मंघ. 


कुत्राइनला दिसेव सियार 
करीन वोको पिच्छा, 
घेरकर चारही बाजूल्‌ 
तोडीन सियारको लचका. 


हिसककर पैसाईनकी बॅग 
चिरकर करीन चिधी- चिधी, 
बँग क्‌ संग पैसाईनकी बी 
भय गयी लहान लहान बिंदी. 


कर बुलंद खुदला -- चिरंजीव बिसेन पान ९४ 


८४. प-हा पानी 


जब होसे बरसात की सुरवात तब 

प-हा पानीक्‌ इंतजाममा लगसे किसान, 
खेतीमा खार भरकर बरसातक्‌ 

बरसन को बाट देखसे किसान. 


खार बढकर लगावन लाई होनोपर 
चिखल करके लगायेव जासे प-हा, 
पहले बैलजोडी नांगर कोहपर लका 

पर आता ट्रेक्टर लका चिखलको त-हा. 


चिखलमा बाई लोग पाथ धरकर 
बांधीमा लाईनल्‌ लगावसेत पर्हा, 
प-हा लगावता लगावता गावसेत 
सब मिलकर मधुर गीत कई तर्हा. 


प-हा लगावनसाती चिखल करनो 
खार खोदनो, पेंडी फेकनको काम, 
घरका लोग,नोकर- चाकर मिलकर 
करसेत सब मिलकर काम तमाम. 


प-हा लगायेवक्‌ बादमा समयपर 
फसलला देयव जासे खात पानी, 
तब आवसे नवतरीमा नवी फसल 
किसानक्‌ यहाँ रव्हसे तब नवधानी. 

